
Az emberi agygráf felépítésének jellemzése

A dolgozatom fő témája az emberi agygráf: a gráf csúcsai a különböző agyterületek, a köztük levő élek az agyterületek közti kapcsolatokat jellemzik. A csúcsok anatómiailag vannak címkézve és az agyban elfoglalt helyük is hordoz fizikai információt. Ezek kapcsolatát vizsgáljuk gráfelméleti eszközökkel. Megvizsgáljuk az agyterületeket különböző fontossági szempontok szerint. Megállapítjuk, hogy lényegileg ugyanazoknak a csúcsoknak nagy a fokszáma, mint amikhez hosszú vagy vastag élek kapcsolódnak. Foglalkozunk azzal is, hogy a különböző csúcsok súlyozott és súlyozatlan éleinek végpontjainak átlaga hol található a térben. Megmutatjuk, hogy ezek a helyzetek korrelálnak a csúcsok egy olyan paraméterével, amit a fontosságukkal állítottunk párhuzamba. Ezután azt a gráfot vizsgáljuk, amiben minden csúcsnak a legvastagabb egy vagy két élét húzzuk be. Ezek a gráfok azért érdekesek, mert megmutatják, hogy a különböző csúcsoknak melyik szomszédait tekintsük a legfontosabbnak. Olyan véletlen élsúlyú gráfokkal is foglalkozunk, amelyek élei az agygráf élei. Megmutatjuk a biológiai mérésekből származó agygráfok előnyösebb gráfelméleti tulajdonságait a véletlenül generáltakhoz képest, amelynek biológiai relevanciáját is leírjuk. A fenti csúcs- és éltulajdonságok kapcsolatát is megvizsgáljuk.



